text: Експерти на РИОСВ-Пазарджик провериха сигнал за мъртва риба в река Умишка, в землището на гр. Брацигово. Той е постъпил на "зеления телефон" на екоинспекцията.
  Огледът направен в ранните часове на 4 април, констатира, че в поземлен имот /ливада/ в м. "Лъкъта", землище на гр. Брацигово се извършва наторяване с торова маса, с помощта на автоцистерна. Част от торовата маса е изтекла в коритото на намиращата се наблизо р. Умишка, поради техническа повреда на автоцистерната. Залповото замърсяване на реката е причина за наличието на мъртва риба в река Умишка. Замърсяването е преустановено.
  На ползвателя на ливадата, Илия Келчобанов – животновъд от гр. Пещера, е съставен акт по Закона за водите и дадено предписание да изгради предпазен борд по границата на имота с р. Умишка.